**Ministru kabineta noteikumu projekta "Grozījumi Ministru kabineta 2010. gada 9. februāra noteikumos Nr. 119 "Kārtība, kādā Valsts probācijas dienests organizē kriminālsoda – piespiedu darbs – izpildi"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts "Grozījumi Ministru kabineta 2010. gada 9. februāra noteikumos Nr. 119 "Kārtība, kādā Valsts probācijas dienests organizē kriminālsoda – piespiedu darbs – izpildi"" (turpmāk – noteikumu projekts) paredz grozījumus, nodrošinot informācijas apriti vienotā e-lietas programmā. Papildus paredzēti tehniski precizējumi atbilstoši faktiskajai situācijai piespiedu darbu īstenošanas procesā. Noteikumu projekts stāsies spēkā vienlaikus ar normatīvo aktu, kas nosaka e-lietas tiesisko statusu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2017. gada 14. decembrī Saeimā pieņemtais Fizisko personu reģistra likums (turpmāk – FPRL), 2018. gada 21. jūnijā Saeimā pieņemtais Fizisko personu datu apstrādes likums, Ministra kabineta 2015. gada 17. novembra noteikumi Nr. 653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi". |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts probācijas dienests (turpmāk – Dienests) kriminālsoda – piespiedu darbs – izpildi veic Ministru kabineta 2010. gada 9. februāra noteikumos Nr. 119 "Kārtība, kādā Valsts probācijas dienests organizē kriminālsoda – piespiedu darbs – izpildi" (turpmāk – MK noteikumi Nr. 119) noteiktajā kārtībā. 2017. gada 14. decembrī Saeimā pieņemts FPRL, kurš spēkā stāsies 2021. gada 28. jūnijā. Šobrīd Iedzīvotāju reģistra likums paredz, ka iedzīvotāju uzskaite notiek Iedzīvotāju reģistrā. Ar 2021. gada 28. jūniju saskaņā ar FPRL fizisko personu reģistrāciju un uzskaiti apkopos Fizisko personu reģistrā. Organizējot MK noteikumos Nr. 119 noteikto kārtību, probācijas klienti vairākumā gadījumu ir reģistrēti Iedzīvotāju reģistrā, bet atsevišķos gadījumos tie var nebūt reģistrēti Iedzīvotāju reģistrā. Primāri gan MK noteikumos Nr. 119, gan kopumā tiesiskajās attiecībās starp privātpersonu un valsti personu identificēšanai tiek izmantoti valsts informācijas sistēmā (šobrīd Iedzīvotāju reģistrs, no 2021. gada 28. jūnija Fizisko personu reģistrs) esošie dati, kas ļauj personu nepārprotami identificēt, bet iespēja norādīt citas ziņas, kas palīdz identificēt personu, ir īstenojama tikai gadījumā, ja personai Latvijas Republikā nav piešķirts personas kods. Lai nodrošinātu tiesisko noteiktību un konkrētu probācijas klientu identificēšanu, noteikumu projekts paredz visā normatīvā akta tekstā vārdus "ziņas, kas palīdz identificēt personu" aizstāt ar vārdiem "ziņas, kas palīdz identificēt personu, ja personai Latvijas Republikā nav piešķirts personas kods". Turpmāk probācijas klientiem, kuriem likumā noteiktā kārtībā Latvijas Republikā nebūs piešķirts personas kods, būs jānorāda jebkurš cits identifikators, lai nepārprotami varētu identificēt konkrēto probācijas klientu. Grozījums veikts, lai precizētu redakciju attiecībā uz personām, kurām Latvijas Republikā nav piešķirts personas kods. Vienlaikus grozījuma redakcija pielāgota citu Ministru kabineta noteikumu redakcijām, kas regulē Dienesta funkciju izpildi.  2018. gada aprīlī Dienests ir uzsācis īstenot aktivitātes, kas ļaus nodrošināt Probācijas klientu uzskaites sistēmas (turpmāk – sistēma PLUS) darbību elektronizēšanu jeb tā saucamās "e-lietas" (turpmāk – e-lieta) ieviešanas ietvaros. E-lietas ietvaros paredzēta efektīvāka kriminālprocesa virzība un soda izpilde, samazinot dokumentu plūsmas laiku, tādējādi uzlabojot Dienesta efektivitāti ar elektronisko risinājumu palīdzību. Dienesta mērķis e-lietas kontekstā ir sistēmas PLUS pilnveide, risinot dokumentu plūsmas elektronizācijas problēmas starp procesā iesaistītajām iestādēm un nodrošinot elektroniskos pakalpojumus probācijas klientiem. Ņemot vērā minēto, MK noteikumu Nr. 119 5.1 punkts ir izteikts jaunā redakcijā, tādējādi redakcionāli precizējot dokumentu nosūtīšanas veidus un paplašinot dokumentu paziņošanas veidus probācijas klientiem. MK noteikumos Nr. 119 ar terminu "paziņo" būs saprotams jebkurš Dienesta saziņas veids ar probācijas klientu. MK noteikumos Nr. 119 ar terminu "izsniedz" būs noteikti dokumenti, kurus paredzēts izsniegt probācijas klientam personīgi klātienē, savukārt, ar terminu "nosūta" būs noteikta dokumenta aprite, izmantojot pasta pakalpojumus, oficiālo elektroniskās adreses kontu, kā arī elektroniskā pasta adresi.  Ņemot vērā e-lietas ieviešanu un tehniskos risinājumus, turpmāk probācijas klients ar viņam adresēto dokumentu varēs iepazīties e-lietas portālā. Probācijas klients tiks informēts par dokumenta pieejamību e-lietas portālā. MK noteikumos Nr. 119 ir paredzēta saziņa ar valsts un pašvaldības iestādēm, un šajos gadījumos tiek lietots termins "nosūta", kas sevī ietver jebkāda saziņas veida lietošanu, t.sk. pasta pakalpojumus, kā arī elektroniskos saziņas veidus, ievērojot iestāžu tehnisko nodrošinājumu. Ņemot vērā plānotos tehniskos risinājumus sistēmā PLUS, ka noteiktu dokumentu sagatavošana paredzēta sistēmā PLUS un to nosūtīšana notiks tiešsaistē, neveidojot papīra dokumentu, ar grozījumiem MK noteikumos Nr. 119 dzēstas atsauces uz dokumentu pievienošanu probācijas klientu lietai. Vienlaikus MK noteikumos Nr. 119 pie attiecīgajiem dokumentiem paliks norāde par to, ka dokumenti ir pievienojami probācijas klienta lietai, paredzot, ka šos dokumentus veidos arī papīra formā.  Ņemot vērā, ka dokumenti var būt izsniegti arī personīgi, noteikumu projekta 1.3. apakšpunkts paredz MK noteikumus Nr. 119 papildināt ar 5.2 punktu, kas noteiks, ka šādu dokumentu saņemšanu probācijas klients apliecinās ar parakstu.  Probācijas klienta pieteikšanās soda izpildei Dienestā ir būtiska nozīme un tai ir jābūt klātienē. Dienesta amatpersona tikšanās laikā gan iegūst un apstrādā nepieciešamos probācijas klienta personas datus, gan izskaidro piespiedu darba izpildes nosacījumus un kārtību. Lai nepārprotami noteiktu piespiedu darba izpildes nosacījumu un kārtības paziņošanas veidu, t.i., to izsniegšanu personīgi, MK noteikumu Nr. 119 7.2 3. apakšpunktu nepieciešams izteikt jaunā redakcijā.  Ņemot vērā MK noteikumu Nr. 119 7.2 3. apakšpunkta jauno redakciju, nav nepieciešams 8. un 8.1 punktā norādīt piespiedu darba izpildes nosacījumu un kārtības paziņošanu, kā arī, ņemot vērā, ka minētais dokuments tiek sagatavots sistēmā PLUS, t.i., atrodas probācijas klienta lietā, nav nepieciešams atrunāt tā pievienošanu.  Norīkojums par piespiedu darbu veikšanu tiek izsniegts vienīgi klātienē, gan probācijas klientam, gan darba devējam, proti, MK noteikumu Nr. 119 5.1 1. apakšpunktā noteiktā veidā. Tāpēc MK noteikumu Nr. 119 9. punktā tiek veikti redakcionāli grozījumi, kas nepārprotami norāda uz dokumenta izsniegšanas veidu. Tā kā MK noteikumi Nr. 119 tiks papildināti ar 5.2 punktu, kas noteiks, ka personīgi izsniegto dokumentu saņemšanu probācijas klients apliecinās ar parakstu, MK noteikumu Nr. 119 9. punktā nav jāatrunā šī darbība. MK noteikumu Nr. 119 11. punktā tiek veikti analogi grozījumi.  MK noteikumu Nr. 119 13. un 36. punkts izteikts jaunā redakcijā, jo nepieciešams veikt redakcionālus grozījumus, norādot dokumentu paziņošanas veidus. Atsauce uz 12. punktā minēto informāciju nav nepieciešama. Proti, uzaicinājuma sastāvdaļas noteiktas MK noteikumu Nr. 119 12. punktā. Ņemot vērā to, ka uzaicinājuma sastāvdaļas MK noteikumos Nr. 119 neatšķiras, nav nepieciešams iekļaut šo atrunu MK noteikumu Nr. 119 13. un 36. punktā.  Šobrīd MK noteikumu Nr. 119 13.1 punktā ir noteikts termiņš informācijas nosūtīšanai pašvaldības sociālajām dienestam un bāriņtiesai noteiktos gadījumos. Ņemot vērā to, ka šobrīd noteiktais informācijas nosūtīšanas termiņš – trīs dienas – praksē nav pietiekams, ja šīs dienas ir oficiālās brīvdienas, nepieciešams precizēt MK noteikumu Nr. 119 13.1 punktu, aizstājot vārdu "dienas" ar vārdu "darbdienas".  MK noteikumu Nr. 119 14.1 punkts aiz vārda "amatpersona" papildināts ar vārdiem "probācijas klientam personīgi", lai normatīvajā aktā neatšķirtos lietotie termini un redakcijas, kā arī nosakot, ka jauns norīkojums par piespiedu darbu veikšanu tiek izsniegts vienīgi klātienē.  Šobrīd MK noteikumu Nr. 119 15. punktā ir norādīta darba grafika izsniegšana darba devējam. Ņemot vērā paredzētos elektroniskus sistēmas PLUS risinājumus e-lietas saistībā, noteikumu projekta 1.12. apakšpunkts paredz MK noteikumu Nr. 119 15. punkta grozījumus, kas paredz paplašināt dokumentu paziņošanas veidus.  Šobrīd MK noteikumu Nr. 119 19.2. apakšpunkts nosaka, ka jaunā darba grafika sagatavošanu ir jāveic tikai tad, kad ir "būtiskas" izmaiņas iepriekš sagatavotajā darba grafikā. Ņemot vērā praksē atšķirīgi vērtēto izmaiņu būtiskumu, vai tā ir viena diena, cits piespiedu darba izpildes laiks u.c., nepieciešams izslēgt vārdu "būtiskas", lai vienādotu piespiedu darba izpildes organizēšanas praksi, kā arī veidotu vienādu izpratni par jaunā darba grafika sagatavošanas brīdi.  Noteikumu projekta 1.14. apakšpunkts paredz redakcionālus grozījumus MK noteikumu Nr. 119 20. punktā, aizstājot vārdu "sagatavots" ar vārdu "saskaņots". Praksē darba grafika sagatavošana ir saistīta ar dokumenta izveides procesu, savukārt, dokumenta saskaņošana ir process, kurā Dienesta amatpersona vienojas ar probācijas klientu un darba devēju par piespiedu darbu veikšanas datumu un laiku. Dokumenta saskaņošanas process beidzas ar brīdi, kad visas trīs puses dokumentu ir parakstījušas. Proti, saskaņā ar Dokumentu juridiskā spēka likuma 4. panta ceturto daļu dokuments iegūst juridisku spēku, kad to parakstījušas visas attiecīgās personas. Šāda redakcija viennozīmīgi noteiks, ka jaunais darba grafiks ir spēkā ar tā parakstīšanas brīdi un "iepriekšējais" darba grafiks ir spēkā uz laika posmu, par kuru nav saskaņots jaunais darba grafiks.  MK noteikumu Nr. 119 21., 22. un 23. punkts nosaka darba grafika grozījumu veikšanu, dokumenta sastāvdaļas, kā arī izņēmumus, kad šāds dokuments nav jāsagatavo. Praksē, divu spēkā esošo dokumentu vienlaicīga pastāvēšana (darba grafiks un darba grafika grozījumi), kuros ir norādīta piespiedu darba izpilde noteiktajā laika posmā, bet ar atšķirīgiem piespiedu darba veikšanas datumiem un laikiem, rada pārpratumus soda izpildes gaitā. Lai probācijas klientam un darba devējam, kurš nodarbina probācijas klientu piespiedu darbā, būtu saskaņots viens dokuments, ir nepieciešams svītrot MK noteikumu Nr. 119 21., 22., 23. punktu. Vienlaikus, praksē var pastāvēt piespiedu darba izpildes laika grozījumi, piemēram, laikapstākļu dēļ nevar veikt piespiedu darbu, līdz ar to ir jāatrunā gadījumi, kad jaunais darba grafiks nav jāsagatavo. MK noteikumus Nr. 119 ir nepieciešams papildināt ar 23.1 punktu, kas noteiks gadījumus, kad jaunais darba grafiks nav jāsagatavo, bet jāturpina piespiedu darba izpilde saskaņā ar iepriekš saskaņoto darba grafiku.  Šobrīd MK noteikumu Nr. 119 33. punktā ir norādīta kontroles reģistra veidlapas izsniegšana darba devējam. Ņemot vērā paredzētos elektroniskos sistēmas PLUS risinājumus e–lietas saistībā, noteikumu projekta 1.17. apakšpunkts paredz MK noteikumu Nr. 119 33. punkta redakcionālus grozījumus, nosakot, ka parakstīto kontroles reģistra veidlapu pievieno probācijas klienta lietai un pēc darba devēja lūguma paziņo to darba devējam, kas ļauj paplašināt dokumentu paziņošanas veidus darba devējiem, kuri nodarbina probācijas klientus piespiedu darbā.  MK noteikumu Nr. 119 36. punkts izteikts jaunā redakcijā, jo atsauce uz 12. punktā minēto informāciju nav nepieciešama. Proti, uzaicinājuma sastāvdaļas noteiktas MK noteikumu Nr. 119 12. punktā. Ņemot vērā to, ka uzaicinājuma sastāvdaļas MK noteikumos Nr. 119 neatšķiras, nav nepieciešams iekļaut šo atrunu MK noteikumu Nr. 119 36. punktā. Minētajā punktā vārds "vēstulē" ir liekvārdība, tāpēc nav nepieciešams. Vienlaikus, uzaicinājuma paziņošanas veids var būt tikai nosūtīšana, jo probācijas klients vēl nav ieradies Dienestā un tas uz konkrēto brīdi ir vienīgais saziņas veids ar probācijas klientu.  MK noteikumu Nr. 119 37. punkta pēdējais teikums izteikts jaunā redakcijā, precizējot paziņošanas veidus. Ņemot vērā to, ka MK noteikumu Nr. 119 37. punktā paredzētajā gadījumā probācijas klients jau ir ieradies Dienestā, uzaicinājuma paziņošanas veids atšķiras no MK noteikumu Nr. 119 36. punktā norādītā paziņošanas veida, jo šajā gadījumā probācijas klients vēl nav ieradies Dienestā. MK noteikumu Nr. 119 37. punkta uzaicinājuma paziņošanas veids var būt nosūtīšana vai informēšana par uzaicinājuma pieejamību e-lietas portālā.  Šobrīd MK noteikumu Nr. 119 38. punkts nosaka brīdinājuma izsniegšanas vai nosūtīšanas veidu probācijas klientam. Ņemot vērā MK noteikumu Nr. 119 5.1 punktā norādīto paziņošanas veidu, nepieciešams veikt redakcionālos grozījumus MK noteikumu Nr. 119 38. punktā, aizstājot vārdus "izsniedz vai vēstulē nosūta" ar vārdu "paziņo", tādējādi, paplašinot dokumenta saņemšanas veidu, proti, arī izmantojot elektroniskos risinājumus.  Tā kā MK noteikumi Nr. 119 tiks papildināti ar 5.2 punktu, kas noteiks, ka personīgi izsniegto dokumentu saņemšanu probācijas klients apliecinās ar parakstu, noteikumu projekta 1.21. apakšpunkts paredz svītrot MK noteikumu Nr. 119 39. punktu.  Ministra kabineta 2018. gada 4. septembra noteikumi Nr. 558 "Dokumentu izstrādāšanas un noformēšanas kārtība" nosaka prasības, kas jāievēro, izstrādājot un noformējot pārvaldes dokumentu sistēmā ietilpstošos dokumentus, proti, 73.18. apakšpunkts nosaka, ka dokumentā jābūt norādei par pievienotajiem dokumentiem. Ņemot vērā minēto, nav nepieciešams dublēt šīs prasības MK noteikumu Nr. 119 43. punktā, kas paredz dokumentu kopiju pievienošanu. Līdz ar to MK noteikumu Nr. 119 43. punktu ir nepieciešams izteikt jaunā redakcijā. Papildus minētā norma precizēta, ietverot norādi uz iesnieguma nosūtīšanu tiesai, kas ļauj nepārprotami noteikt termiņu, kura laikā nosūtāms iesniegums par piespiedu darba aizstāšanu ar īslaicīgu brīvības atņemšanu.  Šobrīd MK noteikumu Nr. 119 45. punkts paredz rakstiski informēt prokuroru, kurš izdevis prokurora priekšrakstu par sodu, par to, ka tiesai nosūtīts iesniegums par piespiedu darba aizstāšanu ar īslaicīgu brīvības atņemšanu. Ņemot vērā to, ka prokurora aicināšana piedalīties tiesas sēdē ir tiesas kompetencē saskaņā ar Kriminālprocesa likuma 651. panta 1.1 un trešo daļu, MK noteikumu Nr. 119 45. punktu ir nepieciešams svītrot,  Šobrīd MK noteikumu Nr. 119 49.1. apakšpunkts nosaka amatpersonas rīcību, ja probācijas klients (vai likumiskais pārstāvis) informē, ka slimības dēļ nevar veikt piespiedu darbu. Par savu slimošanu probācijas klients var informēt Dienesta amatpersonu pa tālruni vai klātienē Dienestā. Minētais MK noteikumu Nr. 119 apakšpunkts paredz visos gadījumos izsniegt vai nosūtīt probācijas klientam uzaicinājumu par nākamo ierašanas reizi Dienestā, kas ne vienmēr ir nepieciešams, jo, ja probācijas klients izpilda mutiskas norunas nosacījumus un ierodas Dienestā, uzaicinājuma sagatavošana nav nepieciešama. Savukārt, ja probācijas klients neizpilda norunātās prasības, tad amatpersonai jānosūta probācijas klientam uzaicinājumu.  Šobrīd MK noteikumu Nr. 119 51.4 punkts nosaka lēmuma "atļaut piespiedu darbu uz laiku neveikt" vai lēmuma "neatļaut piespiedu darbu uz laiku neveikt" izsniegšanas kārtību probācijas klientam. Ņemot vērā MK noteikumu Nr. 119 5.1 punktā norādīto paziņošanas veidu, nepieciešams veikt redakcionālos grozījumus MK noteikumu Nr. 119 51.4 punktā, paplašinot dokumenta saņemšanas veidu, proti, arī izmantojot elektroniskos risinājumus.  Noteikumu projekts paredz MK noteikumu Nr. 119 54. un 56. punktu izteikt jaunā redakcijā, jo šobrīd redakcija paredz paziņojuma par noilguma iestāšanos un paziņojuma par piespiedu darba izpildi pievienošanu probācijas klienta lietai. Šos dokumentus plānots sagatavot sistēmā PLUS, neveidojot papīra formā, tāpēc pievienošana probācijas klienta lietai nav nepieciešama.  Noteikumu projekts stāsies spēkā vienlaikus ar normatīvo aktu, kas noteiks e-lietas tiesisko statusu, jo regulējums nav īstenojams bez e-lietas risinājumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dienesta nodarbinātie, personas, kurām piemērots pamatsods vai papildsods – piespiedu darbs, un to likumiskie pārstāvji, kā arī darba devēji piespiedu darba nodrošināšanā. |
| 2. | Tiesiskā regulējuma ietekme uz tautsaimniecību un administratīvo slogu | Probācijas klientiem, to likumiskajiem pārstāvjiem, darba devējiem un Dienesta nodarbinātajiem tiks samazināts administratīvais slogs, veicinot elektronisko dokumentu apriti. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji par noteikumu projekta izstrādi informēti, publicējot paziņojumu par sabiedrības līdzdalības procesu Ministru kabineta 2009. gada 25. augusta noteikumos Nr. 970 "Sabiedrības līdzdalības kārtība attīstības plānošanas procesā" (turpmāk – noteikumi Nr. 970) noteiktajā kārtībā. |
| 2. | Sabiedrības līdzdalība projekta izstrādē | Paziņojums par sabiedrības līdzdalību 2020. gada 17. septembrī publicēts Dienesta tīmekļvietnes vpd.gov.lv sadaļā "Sabiedrības līdzdalība", Valsts kancelejas un Tieslietu ministrijas tīmekļvietnē saskaņā ar noteikumu Nr. 970 prasībām.  Atbilstoši noteikumu Nr. 970 7.4.1 apakšpunktam sabiedrības pārstāvji aicināti līdzdarboties noteikumu projekta izstrādes procesā, rakstiski sniedzot viedokli par noteikumu projektu.  Sabiedrības pārstāvji viedokļus par noteikumu projektu varēja iesniegt līdz 2020. gada 2. oktobrim rakstiski uz Dienesta elektroniskā pasta adresi: [pasts@vpd.gov.lv](mailto:pasts@vpd.gov.lv). |
| 3. | Sabiedrības līdzdalības rezultāti | No sabiedrības pārstāvjiem iebildumi vai priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektu izpilde notiks esošo valsts pārvaldes funkciju ietvaros, tā neietekmēs pārvaldes funkcijas vai institucionālo struktūru. |
| 3. | Cita informācija | Nav |

Iesniedzējs:

Tieslietu ministrijas valsts sekretārs Raivis Kronbergs

Ielītis 67021192

Janis.Ielitis@vpd.gov.lv